title: 2009 m. gegužės 6 d. Europos Parlamento ir Tarybos direktyva 2009/40/EB dėl motorinių transporto priemonių ir jų priekabų techninės apžiūros (nauja redakcija) (Tekstas svarbus EEE)

text:
6.6.2009

               LT

               Europos Sąjungos oficialusis leidinys

               L 141/12

      EUROPOS PARLAMENTO IR TARYBOS DIREKTYVA 2009/40/EB
   2009 m. gegužės 6 d.
   dėl motorinių transporto priemonių ir jų priekabų techninės apžiūros
   (nauja redakcija)
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 71 straipsnį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi Sutarties 251 straipsnyje nustatytos tvarkos (2),
   kadangi:

               (1)

               1996 m. gruodžio 20 d. Tarybos direktyva 96/96/EB dėl valstybių narių įstatymų, reglamentuojančių motorinių transporto priemonių ir jų priekabų techninę apžiūrą, suderinimo (3) buvo keletą kartų iš esmės pakeista (4). Kadangi turi būti daromi nauji pakeitimai, siekiant aiškumo ji turėtų būti išdėstyta nauja redakcija.

               (2)

               Pagal bendrą transporto politiką kai kurių rūšių transporto eismas Bendrijoje turėtų vykti palankiausiomis sąlygomis, turint omenyje ir saugumą, ir vežėjams valstybėse narėse taikomas konkurencijos sąlygas.

               (3)

               Suintensyvėjus kelių eismui ir dėl to padaugėjus pavojų bei nepatogumų, valstybėms narėms iškyla panašios prigimties ir rimtumo saugumo problemų.

               (4)

               Transporto priemonės apžiūra per visą jos naudojimo laiką turėtų būti palyginti paprasta, greita ir nebrangi.

               (5)

               Minimalūs Bendrijos standartai ir metodai, kurie turi būti naudojami šioje direktyvoje išvardytoms pozicijoms tikrinti, turėtų būti nustatyti atskirose direktyvose.

               (6)

               Atskirose direktyvose išdėstytus reikalavimus ir metodus būtina greitai suderinti su technikos pažanga ir, norint palengvinti šiam tikslui reikalingų priemonių įgyvendinimą, reikia sukurti glaudaus valstybių narių ir Komisijos bendradarbiavimo procedūrą komitete, kuris Direktyvą dėl motorinių transporto priemonių ir jų priekabų techninės apžiūros derina su technikos pažanga.

               (7)

               Dėl stabdžių sistemų tikrinimo įrangos ir metodų kintamumo Bendrijoje yra sudėtinga nustatyti oro slėgio ir slėgio augimo trukmių vertes.

               (8)

               Visi, kurie užsiima transporto priemonių technine apžiūra, pripažįsta, kad apžiūros metodas ir ypač tai, ar transporto priemonė yra tikrinama pakrauta, iš dalies pakrauta ar nepakrauta, gali turėti įtakos tam, kaip tikrintojai pasitiki stabdžių sistemos tinkamumu eksploatacijai keliuose.

               (9)

               Nustačius įvairiai pakrauto kiekvieno transporto priemonės modelio stabdymo jėgos kontrolines vertes, tas pasitikėjimas būtų sugrąžintas. Ši direktyva turėtų leisti tikrinti šiuo režimu, kuris būtų alternatyva techninei apžiūrai pagal minimalias kiekvienos transporto priemonės kategorijos darbines charakteristikas.

               (10)

               Dėl stabdžių sistemų šios direktyvos taikymo sritis daugiausia turėtų būti siejama su transporto priemonėmis, kurių komplektavimo detalėms buvo suteiktas tipo patvirtinimas pagal 1971 m. liepos 26 d. Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas, suderinimo (5), nors pripažįstama, kad kai kurių kategorijų transporto priemonės gavo tokį patvirtinimą laikantis nacionalinių reikalavimų, kurie gali skirtis nuo tos direktyvos reikalavimų.

               (11)

               Valstybės narės gali išplėsti stabdžių tikrinimo apimtį, kad galėtų pradėti taikyti šią direktyvą transporto priemonėms ar tikrinamoms pozicijoms, kurioms ši direktyva netaikoma.

               (12)

               Valstybės narės gali sugriežtinti stabdžių tikrinimą arba padidinti techninių apžiūrų periodiškumą.

               (13)

               Šia direktyva siekiama, kad transporto priemonės išmetamųjų dujų kiekis būtų kuo mažesnis per visą jos naudojimo laiką, reguliariai atliekant išmetamųjų dujų tikrinimus, ir norima užtikrinti, kad transporto priemonės, kurios yra didžiausios teršėjos, nebūtų naudojamos, kol nebus tinkamai sutvarkytos.

               (14)

               Blogas sureguliavimas ir netinkama priežiūra yra žalingi ne tik varikliui, bet ir aplinkai, nes dėl šių priežasčių didėja užterštumas ir kuro suvartojimas. Yra svarbu, kad būtų plėtojamas aplinkai nekenksmingas transportas.

               (15)

               Slėginio uždegimo (dyzelinių) variklių atveju, išeinančių dūmų drumstumas laikomas tinkamu variklio techninės būklės rodikliu.

               (16)

               Kibirkštinio uždegimo (Otto) variklių atveju, anglies monoksido kiekis iš išmetimo vamzdžio išeinančiose dujose, varikliui dirbant tuščiąja eiga, laikomas tinkamu variklio techninės būklės rodikliu.

               (17)

               Daugelis variklių, kurie nebuvo reguliariai prižiūrimi, tikrinant išmetamąsias dujas gali neatitikti reikalavimų.

               (18)

               Otto variklius turinčių transporto priemonių, kurių tipo patvirtinimo reikalavimai nurodo, kad jos turi turėti šiuolaikinius išmetamųjų dujų kontrolės įtaisus, pvz., trijų pakopų neutralizatorius, kurie yra tikrinami lambda zondais, reguliarių tikrinimų reikalavimai išmetamosioms dujoms turi būti griežtesni nei įprastoms transporto priemonėms.

               (19)

               1998 m. spalio 13 d. Europos Parlamento ir Tarybos direktyva 98/69/EB dėl priemonių, kurių turi būti imamasi prieš oro taršą motorinių transporto priemonių išmetamosiomis dujomis (6), reikalaujama, jog nuo 2000 m. transporto priemonių diagnostikos (OBD) sistemos būtų įrengtos benzinu varomiems automobiliams bei mažos keliamosios galios komercinėms transporto priemonėms transporto priemonių išmetamų teršalų veikiančių kontrolės sistemų funkcijoms stebėti. Lygiai taip pat nuo 2003 m. reikalaujama, kad nauji dyzelinės transporto priemonės taip pat turėtų OBD sistemas.

               (20)

               Tam tikrais atvejais valstybės narės gali šios direktyvos netaikyti kai kurioms istorinę vertę turinčiomis transporto priemonėmis. Jos taip pat gali sukurti savo reikalavimus tokioms transporto priemonėms tikrinti. Tačiau neturi būti taikomi griežtesni reikalavimai už tuos, kuriuos šios transporto priemonės turi atitikti pagal originalią konstrukciją.

               (21)

               Galima įsigyti nesudėtingų, bendro pobūdžio diagnostinių sistemų, kuriomis tikrinančios organizacijos gali išbandyti pagrindinius transporto priemonėse įtaisytus greičio ribotuvus. Toms transporto priemonėms, kurių negalima patikrinti tokiomis lengvai įsigyjamomis diagnostikos priemonėmis, institucijos turės naudoti transporto priemonių originalaus gamintojo tiekiamą įrangą arba numatyti, kad bus pripažintas transporto priemonės gamintojo ar jo franšizę turinčios organizacijos atlikto atitinkamo patikrinimo patvirtinimas.

               (22)

               Periodiškai patikrinti, ar greičio ribotuvas veikia pagal nustatytus reikalavimus, turėtų būti lengviau tose transporto priemonėse, kuriose pagal 1998 m. rugsėjo 24 d. Tarybos reglamentą (EB) Nr. 2135/98, iš dalies keičiantį Reglamentą (EEB) Nr. 3821/85 dėl kelių transporto priemonėse naudojamų tachografų ir Direktyvą 88/599/EEB dėl reglamentų (EEB) Nr. 3820/85 ir (EEB) Nr. 3821/85 taikymo (7), buvo įtaisyti nauji tachografai (skaitmeniniai tachografai). Naujose transporto priemonėse tokia įranga įtaisoma nuo 2003 m.

               (23)

               Taksi ir greitosios pagalbos automobiliams keliami techniniai reikalavimai yra panašūs į reikalavimus, keliamus asmeninio naudojimo automobiliams. Dėl to tikrinimo reikalaujančios pozicijos gali būti panašios, nors apžiūrų periodiškumas yra skirtingas.

               (24)

               Kiekviena valstybė narė pagal savo jurisdikciją turi užtikrinti, kad techninė apžiūra būtų atliekama sistemingai ir atitiktų aukštus reikalavimus.

               (25)

               Komisija turėtų kontroliuoti praktinį šios direktyvos taikymą.

               (26)

               Kadangi siūlomo veiksmo tikslų – t. y. suderinti techninių apžiūrų reikalavimus, išvengti konkurencijos iškraipymų tarp pervežimo įmonių savininkų ir garantuoti, kad transporto priemonės būtų tinkamai tikrinamos ir prižiūrimos – valstybės narės negali pasiekti ir kadangi dėl šio veiksmo masto tų tikslų būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina tiems tikslams pasiekti.

               (27)

               Šiai direktyvai įgyvendinti būtinos priemonės turėtų būti patvirtintos laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką (8).

               (28)

               Visų pirma Komisijai reikėtų suteikti įgaliojimus nustatyti tam tikrus minimalius tikrinimo reikalavimus ir metodus bei suderinti juos su technikos pažanga. Kadangi šios priemonės yra bendro pobūdžio ir skirtos iš dalies pakeisti neesmines šios direktyvos nuostatas, ją papildant naujomis neesminėmis nuostatomis, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.

               (29)

               Ši direktyva neturėtų pažeisti valstybių narių įsipareigojimų, susijusių su direktyvų perkėlimo į nacionalinę teisę terminais, nustatytais III priedo B dalyje,

         PRIĖMĖ ŠIĄ DIREKTYVĄ:
   I   SKYRIUS

      BENDROSIOS NUOSTATOS

   1 straipsnis
   1.   Kiekvienoje valstybėje narėje registruotoms motorinėms transporto priemonėms ir jų priekaboms bei puspriekabėms periodiškai atliekama techninė apžiūra, laikantis šios direktyvos reikalavimų.
   2.   Tikrinamų transporto priemonių kategorijos, techninių apžiūrų periodiškumas ir tikrinamos pozicijos išvardytos I ir II prieduose.
   2 straipsnis
   Techninę apžiūrą, numatytą šioje direktyvoje, atlieka valstybė narė arba valstybės institucija, kurią valstybė įpareigoja atlikti šį uždavinį, arba institucijos ar įmonės, kurias skiria ir tiesiogiai prižiūri valstybė, įskaitant tinkamai įgaliotas privačias įmones. Visų pirma kai konkrečios įmonės, paskirtos būti transporto priemonių techninės apžiūros centrais, taip pat atlieka transporto priemonių remontą, valstybės narės daro visa, kas įmanoma, kad būtų užtikrintas transporto priemonių techninės apžiūros objektyvumas ir aukšta kokybė.
   3 straipsnis
   1.   Valstybės narės imasi visų būtinų priemonių, kurios leistų įrodyti, kad transporto priemonei buvo atlikta techninė apžiūra laikantis bent šios direktyvos nuostatų.
   Apie šias priemones pranešama kitoms valstybėms narėms ir Komisijai.
   2.   Kiekviena valstybė narė pripažįsta kitos valstybės narės tomis pačiomis sąlygomis išduotą patvirtinimą, rodantį, kad transporto priemonei, registruotai toje kitoje valstybėje, kartu ir jos priekabai ar puspriekabei, buvo atlikta techninė apžiūra, laikantis bent šios direktyvos nuostatų.
   3.   Valstybės narės, kiek tai įmanoma, naudoja tinkamas procedūras, siekdamos užtikrinti, kad jų teritorijoje registruotų transporto priemonių stabdžių veikimas tenkintų šios direktyvos reikalavimus.
   II   SKYRIUS

      IŠIMTYS

   4 straipsnis
   1.   Valstybės narės turi teisę netaikyti šios direktyvos transporto priemonėms, kurios priklauso kariuomenei, teisėsaugai ir teisėtvarkai bei priešgaisrinėms tarnyboms.
   2.   Valstybės narės, pasikonsultavusios su Komisija, gali netaikyti šios direktyvos arba taikyti atskiras nuostatas kai kurioms transporto priemonėms, dirbančioms ar naudojamoms ypatingomis sąlygomis, ir transporto priemonėms, kurios niekuomet nenaudojamos arba labai retai naudojamos valstybinės reikšmės keliuose, įskaitant transporto priemones, turinčias istorinę reikšmę, pagamintas iki 1960 m. sausio 1 d., taip pat kurios laikinai keliuose nenaudojamos.
   3.   Valstybės narės, pasikonsultavusios su Komisija, gali nustatyti savo techninės apžiūros reikalavimus toms transporto priemonėms, kurios laikomos istoriškai reikšmingomis.
   5 straipsnis
   Nepaisydamos I ir II priedų nuostatų, valstybės narės gali:

               a)

               paankstinti pirmąją privalomą techninę apžiūrą ir, jei tinka, reikalauti, kad prieš registraciją būtų atliekama transporto priemonės techninė apžiūra;

               b)

               sutrumpinti laiką tarp dviejų periodinių techninių apžiūrų;

               c)

               padaryti privalomą techninę apžiūrą tos įrangos, kuriai jis nebuvo privalomas;

               d)

               padidinti tikrinamų pozicijų skaičių;

               e)

               nustatyti reikalavimus periodiškai tikrinti taip pat ir kitų kategorijų transporto priemones;

               f)

               paskirti specialią papildomą techninę apžiūrą;

               g)

               iš jų teritorijoje registruotų transporto priemonių reikalauti aukštesnių minimalių stabdžių efektyvumo reikalavimų, palyginti su nustatytaisiais II priede, ir gali įtraukti techninę apžiūrą, kai transporto priemonė pakraunama daugiau, jei tokie reikalavimai nėra didesni, nei nurodyta transporto priemonės tipo pirminiame patvirtinime.

         III   SKYRIUS

      BAIGIAMOSIOS NUOSTATOS

   6 straipsnis
   1.   Komisija priima atskiras direktyvas, reikalingas nustatyti minimalius reikalavimus ir metodus, skirtus II priede išvardytoms pozicijoms tikrinti, ir pakeitimus, būtinus tiems reikalavimams ir metodams suderinti su technikos pažanga.
   2.   Šios priemonės, skirtos iš dalies pakeisti šios direktyvos neesmines nuostatas ją papildant, tvirtinamos pagal 7 straipsnio 2 dalyje nurodytą reguliavimo procedūrą su tikrinimu.
   7 straipsnis
   1.   Komisijai padeda Direktyvos dėl motorinių transporto priemonių ir jų priekabų techninės apžiūros suderinimo su technikos pažanga komitetas.
   2.   Jei yra nuoroda į šią dalį, taikomi Sprendimo 1999/468/EB 5a straipsnio 1–4 dalys ir 7 straipsnis, atsižvelgiant į jo 8 straipsnį.
   8 straipsnis
   Ne vėliau kaip po trejų metų nuo greičio ribotuvų periodinio tikrinimo įvedimo Komisija ištiria, ar remiantis įgytu patyrimu nustatytų techninių tikrinimų pakanka aptikti sugedusius ar suklastotus greičio ribotuvus, ar reikalavimus reikia tobulinti.
   9 straipsnis
   Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
   10 straipsnis
   Direktyva 96/96/EB su pakeitimais, padarytais III priedo A dalyje išvardytais aktais, yra panaikinama nepažeidžiant valstybių narių įsipareigojimų, susijusių su direktyvų perkėlimo į nacionalinę teisę terminais, nustatytais III priedo B dalyje.
   Nuorodos į panaikintą direktyvą laikomos nuorodomis į šią direktyvą ir skaitomos pagal IV priede pateiktą atitikmenų lentelę.
   11 straipsnis
   Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
   12 straipsnis
   Ši direktyva skirta valstybėms narėms.

      Priimta Strasbūre, 2009 m. gegužės 6 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         J. KOHOUT

      (1)  OL C 224, 2008 8 30, p. 66.

      (2)  2008 m. rugsėjo 23 d. Europos Parlamento nuomonė (dar nepaskelbta Oficialiajame leidinyje) ir 2009 m. kovo 30 d. Tarybos sprendimas.

      (3)  OL L 46, 1997 2 17, p. 1.

      (4)  Žr. III priedo A dalį.

      (5)  OL L 202, 1971 9 6, p. 37.

      (6)  OL L 350, 1998 12 28, p. 1.

      (7)  OL L 274, 1998 10 9, p. 1.

      (8)  OL L 184, 1999 7 17, p. 23.

      I PRIEDAS

         TRANSPORTO PRIEMONIŲ, KURIOMS ATLIEKAMA TECHNINĖ APŽIŪRA, KATEGORIJOS IR ŠIŲ APŽIŪRŲ PERIODIŠKUMAS

                  Transporto priemonės kategorija

                  Apžiūrų periodiškumas

                              1.

                              Motorinės transporto priemonės, skirtos keleiviams vežti, kuriose, be vairuotojo, yra daugiau kaip aštuonios vietos

                  Po metų nuo tos datos, kai transporto priemonė buvo naudota pirmą kartą, ir vėliau kasmet

                              2.

                              Motorinės transporto priemonės, skirtos kroviniams vežti, kurių maksimali leistina masė didesnė kaip 3 500 kg

                  Po metų nuo tos datos, kai transporto priemonė buvo naudota pirmą kartą, ir vėliau kasmet

                              3.

                              Priekabos ir puspriekabės, kurių didžiausia leistina masė didesnė kaip 3 500 kg

                  Po metų nuo tos datos, kai transporto priemonė buvo naudota pirmą kartą, ir vėliau kasmet

                              4.

                              Taksi, greitosios pagalbos automobiliai

                  Po metų nuo tos datos, kai transporto priemonė buvo naudota pirmą kartą, ir vėliau kasmet

                              5.

                              Mažiausiai keturių ratų motorinės transporto priemonės, daugiausia skirtos kroviniams vežti, ir kurių leistina masė ne didesnė kaip 3 500 kg, išskyrus žemės ūkyje naudojamus traktorius ir mašinas

                  Po ketverių metų nuo tos datos, kai transporto priemonė buvo naudota pirmą kartą, ir vėliau kas dvejus metus

                              6.

                              Mažiausiai keturių ratų motorinės transporto priemonės, skirtos keleiviams vežti, turinčios ne daugiau kaip aštuonias vietas, neįskaitant vairuotojo vietos

                  Po ketverių metų nuo tos datos, kai transporto priemonė buvo pirmą kartą naudota, ir vėliau kas dvejus metus

      II PRIEDAS

         PRIVALOMAI TIKRINAMOS POZICIJOS

      Tikrinimas turi apimti bent žemiau išvardytas pozicijas, jei tik jos priskiriamos prie privalomai toje valstybėje narėje tikrinamos transporto priemonės įrangos.
      Šiame priede nurodytos techninės apžiūros gali būti atliekamos vizualiai, be transporto priemonės dalių išardymo.
      Jei nustatoma, kad transporto priemonė pagal toliau pateikiamas techninės apžiūros pozicijas turi trūkumų, valstybių narių atsakingos institucijos turi priimti procedūrą, kuria būtų nustatytos sąlygos, kuriomis transporto priemonė gali būti naudojama iki kitos techninės apžiūros.
      1, 2, 3, 4, 5 IR 6 KATEGORIJOS TRANSPORTO PRIEMONĖS
      1.   Stabdžių sistemos

      Šios pozicijos turi būti įtrauktos į transporto priemonės stabdžių sistemų techninę apžiūrą. Rezultatai, gauti tikrinant stabdžių sistemas, kiek įmanoma turi atitikti Direktyvos 71/320/EEB techninius reikalavimus.

                     Tikrinamos/bandomos pozicijos

                     Trūkumai

                              1.1.

                              Mechanizmo būklė ir veikimas

                              1.1.1.

                              Stabdžių pedalo ašis

                              —

                              per daug užveržta

                              —

                              susidėvėjęs guolis

                              —

                              pernelyg didelis nusidėvėjimas/laisvumas

                              1.1.2.

                              Stabdžių pedalo būklė ir jo eiga

                              —

                              pernelyg didelė ar nepakankama eiga

                              —

                              atleistas stabdžio pedalas negrįžta į ankstesnę padėtį

                              —

                              stabdžių pedalas neturi antdėklo, jis per laisvas ar susidėvėjęs

                              1.1.3.

                              Vakuuminis siurblys ar kompresorius ir rezervuarai

                              —

                              pernelyg ilgas oro slėgio/vakuumo, kurių reikia veiksmingam stabdžių veikimui, susidarymo laikas

                              —

                              įsijungus įspėjančiam įtaisui (arba jei manometras rodo pavojingą ribą) oro slėgio/vakuumo nepakanka nors dviems stabdymams atlikti

                              —

                              pastebimą slėgio kritimą sukeliantis oro nutekėjimas arba girdimas oro nutekėjimas

                              1.1.4.

                              Nepakankamo oro slėgio indikatorius ar manometras

                              —

                              blogai veikiantis ar sugedęs nepakankamo oro slėgio indikatorius/manometras

                              1.1.5.

                              Rankinio stabdžio valdymo vožtuvas

                              —

                              sulūžęs ar sugadintas valdymas, per didelis susidėvėjimas

                              —

                              blogas valdymo vožtuvo veikimas

                              —

                              nepatikimas vožtuvo valdymas ar nepatikimos vožtuvo detalės

                              —

                              nesandarūs sujungimai ar nutekėjimas sistemoje

                              —

                              nepatenkinamas veikimas

                              1.1.6.

                              Stovėjimo stabdys, valdymo svirtis, stovėjimo stabdžio reketinis mechanizmas

                              —

                              blogai fiksuojasi stovėjimo stabdžio reketinis mechanizmas

                              —

                              pernelyg didelis svirties ašies ar reketinio mechanizmo susidėvėjimas

                              —

                              pernelyg didelė svirties eiga, rodanti neteisingą reguliavimą

                              1.1.7.

                              Stabdymo sistemos čiaupai (pneumatiniai skirstytuvai, apsauginiai vožtuvai, reguliatoriai ir t. t.)

                              —

                              sugadinti, per didelis oro nutekėjimas

                              —

                              per didelis alyvos nutekėjimas iš kompresoriaus

                              —

                              nesaugus/netinkamas įrengimas

                              —

                              hidraulinių stabdžių skysčio nutekėjimas

                              1.1.8.

                              Priekabų stabdžių jungimo antgaliai

                              —

                              sugadinti išjungimo čiaupai ar užsisandarinantis vožtuvas

                              —

                              nesaugus/netinkamas įrengimas

                              —

                              per dideli nutekėjimai

                              1.1.9.

                              Suspausto oro balionas

                              —

                              sugadintas, pažeistas korozijos

                              —

                              nesandarus – neveikia išleidimo čiaupas

                              —

                              nesaugus/netinkamas įrengimas

                              1.1.10.

                              Stabdžių stiprintuvo dalys, pagrindinis cilindras (hidraulinės sistemos)

                              —

                              stiprintuvo mechanizmas sugadintas arba neveikia

                              —

                              pagrindinis cilindras sugadintas arba nesandarus

                              —

                              nepatikimas pagrindinis cilindras

                              —

                              trūksta stabdžių skysčio

                              —

                              nėra pagrindinio cilindro rezervuaro dangtelio

                              —

                              dega stabdžių skysčio signalinė lemputė arba perdegusi

                              —

                              netiksliai veikia stabdžių skysčio lygio indikatorius

                              1.1.11.

                              Standūs stabdžių sistemos vamzdeliai

                              —

                              gedimo ar įtrūkimo pavojus

                              —

                              nutekėjimai iš vamzdelių ar iš sujungimų antgalių

                              —

                              pažeisti ar per daug paveikti korozijos

                              —

                              pasislinkę

                              1.1.12.

                              Lanksčios stabdžių sistemos žarnelės

                              —

                              gedimo ar įtrūkimo pavojus

                              —

                              pažeistos, pratrintos, per trumpos, susuktos stabdžių žarnelės

                              —

                              nutekėjimai iš žarnelių ar sujungimų antgalių

                              —

                              žarnelių išsipūtimas, esant slėgiui

                              —

                              akytumas

                              1.1.13.

                              Stabdžių trinkelių padengimai (frikciniai antdėklai)

                              —

                              per daug susidėvėję

                              —

                              nešvarūs (alyva, tepalas ir t. t.)

                              1.1.14.

                              Stabdžių būgnai, stabdžių diskai

                              —

                              per daug susidėvėję, per daug subraižyti, įtrūkę, nepatikimi ar suskilę

                              —

                              nešvarūs (alyva, tepalas ir t. t.)

                              —

                              nepatikimos tvirtinimo detalės

                              1.1.15.

                              Stabdžių lynai, stabdžių trauklės, svirtiniai mechanizmai

                              —

                              pažeisti, gumbuoti (susisukę) lynai

                              —

                              per daug susidėvėję ar pažeisti korozijos

                              —

                              nepatikimas lyno ar stabdžių trauklės sujungimas

                              —

                              lyno šarvas su defektais

                              —

                              bet koks stabdžių sistemos laisvo judėjimo (paslankumo) sutrikimas

                              —

                              bet kokia nenormali svirčių, trauklių, svirtinių mechanizmų eiga, rodanti blogą reguliavimą ar per didelį susidėvėjimą

                              1.1.16.

                              Stabdžių pavaros (įskaitant stabdžių tampriuosius elementus ar hidraulinius cilindrus)

                              —

                              įtrūkę ar sugadinti

                              —

                              nesandarūs

                              —

                              nepatikimas/netinkamas sumontavimas

                              —

                              stipriai pažeisti korozijos

                              —

                              per didelė darbinio stūmoklio ar diafragmos eiga

                              —

                              nėra sistemos detalių purvasargių ar jie labai pažeisti

                              1.1.17.

                              Stabdymo jėgų reguliatorius

                              —

                              neįjungtas

                              —

                              neteisingas reguliavimas

                              —

                              užsikirtęs, neveikia

                              —

                              nėra

                              1.1.18.

                              Automatinis tarpo reguliatorius su indikatoriumi

                              —

                              įstrigęs arba nenormali eiga, per didelis susidėvėjimas ar neteisingas reguliavimas

                              —

                              sugadintas

                              1.1.19.

                              Pagalbinė stabdžių sistema (kur įrengta ar reikalinga)

                              —

                              nepatikimos jungtys ar tvirtinimai

                              —

                              sugadinta

                              1.2.

                              Darbinio stabdžio veikimas ir veiksmingumas

                              1.2.1.

                              Veikimas (laipsniškai didinamas iki maksimalios jėgos)

                              —

                              reikalavimų neatitinkanti stabdymo jėga vienam ar daugiau ratų

                              —

                              kurio nors rato stabdymo jėga yra mažesnė kaip 70 % kito to paties tilto rato didžiausios stabdymo jėgos. Stabdžių tikrinimo kelyje atveju, transporto priemonės nukrypimas nuo judėjimo tiese yra per didelis

                              —

                              nėra tolygaus stabdymo jėgos augimo

                              —

                              nenormalus bet kurio rato stabdžių veikimas (vėlavimas)

                              —

                              per dideli stabdymo jėgos svyravimai dėl deformuotų diskų ar ovalių būgnų

                              1.2.2.

                              Veiksmingumas

                              —

                              stabdymo veiksmingumas, kuris priklauso nuo maksimalios leistinos masės arba, puspriekabių atveju, nuo maksimalių leistinų ašies apkrovų, kur tai įvertinama, mažesnis kaip:
                              minimalus stabdymo veiksmingumas

                                          —

                                          1 kategorija: 50 % (1)

                                          —

                                          2 kategorija: 43 % (2)

                                          —

                                          3 kategorija: 40 % (3)

                                          —

                                          4 kategorija: 50 %

                                          —

                                          5 kategorija: 45 % (4)

                                          —

                                          6 kategorija: 50 %

                              —

                              arba
                              stabdymo jėga mažesnė už transporto priemonės gamintojo instrukcijoje šiai transporto priemonės ašiai nurodytą vertę (5)

                              1.3.

                              Atsarginio (avarinio) stabdžio veikimas ir veiksmingumas (jei atitinka atskiros sistemos reikalavimus)

                              1.3.1.

                              Veikimas

                              —

                              stabdys neveikia vienoje pusėje

                              —

                              kurio nors rato stabdymo jėga yra mažesnė nei 70 % kito to paties tilto rato didžiausios stabdymo jėgos

                              —

                              nėra tolygaus stabdymo jėgos augimo

                              —

                              turint priekabą, neveikia jos automatinė stabdžių sistema

                              1.3.2.

                              Veiksmingumas

                              —

                              visoms transporto priemonių kategorijoms stabdymo veiksmingumas mažesnis kaip 50 % (6) darbinės stabdžių sistemos parametrų, apibrėžtų 1.2.2 maksimalios leistinos masės atžvilgiu, o puspriekabių atveju – leistinų maksimalių ašių apkrovų sumos atžvilgiu

                              1.4.

                              Stovėjimo stabdžio veikimas ir veiksmingumas

                              1.4.1.

                              Veikimas

                              —

                              stabdys neveikia vienoje pusėje

                              1.4.2.

                              Veiksmingumas

                              —

                              visoms transporto priemonių kategorijoms stabdymo veiksmingumas mažesnis kaip 16 % maksimalios leistinos masės, arba motorinėms transporto priemonėms mažesnis kaip 12 % maksimalios leistinos bendrosios transporto priemonės masės, atsižvelgiant į tai, kuris rodiklis yra didesnis

                              1.5.

                              Lėtintuvo ar variklio stabdžio sistemos veikimas

                              —

                              nėra tolygaus efektyvumo kitimo (lėtinantysis stabdys)

                              —

                              sugedęs

                              1.6.

                              Stabdžių antiblokavimo sistema (ABS)

                              —

                              blogai veikia stabdžių antiblokavimo sistemos įspėjantysis įtaisas

                              —

                              sugedusi

                  1, 2 IR 3 KATEGORIJOS TRANSPORTO PRIEMONĖS

                  4, 5 IR 6 KATEGORIJOS TRANSPORTO PRIEMONĖS

                              2.

                              Vairo mechanizmas ir vairaratis

                              2.

                              Vairo mechanizmas

                              2.1.

                              Mechanizmo būklė

                              2.1.

                              Mechanizmo būklė

                              2.2.

                              Vairaratis

                              2.2.

                              Vairo mechanizmo laisvumas

                              2.3.

                              Vairo mechanizmo laisvumas

                              2.3.

                              Vairo mechanizmo sistemos tvirtinimas

                              2.4.

                              Vairo guoliai

                              3.

                              Matomumas

                              3.

                              Matomumas

                              3.1.

                              Matymo laukas

                              3.1.

                              Matymo laukas

                              3.2.

                              Stiklo būklė

                              3.2.

                              Stiklo būklė

                              3.3.

                              Galinio vaizdo veidrodžiai

                              3.3.

                              Galinio vaizdo veidrodžiai

                              3.4.

                              Priekiniai valytuvai

                              3.4.

                              Priekiniai valytuvai

                              3.5.

                              Stiklo plovikliai

                              3.5.

                              Stiklo plovikliai

                              4.

                              Žibintai, atšvaitai ir elektros įranga

                              4.

                              Apšvietimo įranga

                              4.1.

                              Tolimųjų ir artimųjų šviesų žibintai

                              4.1.

                              Tolimųjų ir artimųjų šviesų žibintai

                              4.1.1.

                              Būklė ir veikimas

                              4.1.1.

                              Būklė ir veikimas

                              4.1.2.

                              Reguliavimas

                              4.1.2.

                              Reguliavimas

                              4.1.3.

                              Jungikliai

                              4.1.3.

                              Jungikliai

                              4.1.4.

                              Vizualinis veiksmingumas

                              4.2.

                              Šoniniai ir galiniai gabaritiniai žibintai

                              4.2.

                              Būklė ir veikimas, sklaidytuvų būklė, spalva ir vizualinis veiksmingumas šių detalių:

                              4.2.1.

                              Būklė ir veikimas

                              4.2.1.

                              Šoninių ir galinių gabaritinių žibintų

                              4.2.2.

                              Spalva ir vizualinis efektyvumas

                              4.2.2.

                              Stabdymo signalo žibintų

                              4.2.3.

                              Posūkių rodiklių

                              4.2.4.

                              Atbulinės eigos žibintų

                              4.2.5.

                              Priešrūkinių žibintų

                              4.2.6.

                              Galinio registracijos numerio ženklo apšvietimo žibintų

                              4.2.7.

                              Galinių atšvaitų

                              4.2.8.

                              Avarinės signalizacijos

                              4.3.

                              Stabdymo signalo žibintai

                              4.3.1.

                              Būklė ir veikimas

                              4.3.2.

                              Spalva ir vizualinis veiksmingumas

                              4.4.

                              Posūkių rodikliai

                              4.4.1.

                              Būklė ir veikimas

                              4.4.2.

                              Spalva ir vizualinis veiksmingumas

                              4.4.3.

                              Jungikliai

                              4.4.4.

                              Mirksėjimo dažnis

                              4.5.

                              Priekiniai ir galiniai priešrūkiniai žibintai

                              4.5.1.

                              Išdėstymas

                              4.5.2.

                              Būklė ir veikimas

                              4.5.3.

                              Spalva ir vizualinis efektyvumas

                              4.6.

                              Atbulinės eigos žibintai

                              4.6.1.

                              Būklė ir veikimas

                              4.6.2.

                              Spalva ir vizualinis veiksmingumas

                              4.7.

                              Galinio valstybinio numerio ženklo apšvietimo žibintai

                              4.8.

                              Galiniai atšvaitai

                              —

                              būklė ir spalva

                              4.9.

                              Signalinės lemputės

                              4.10.

                              Elektros jungtys tarp vilkiko ir priekabos ar puspriekabės

                              4.11.

                              Elektros instaliacija

                              5.

                              Tiltai, ratai, padangos, pakaba

                              5.

                              Tiltai, ratai, padangos, pakaba

                              5.1.

                              Tiltai

                              5.1.

                              Tiltai

                              5.2.

                              Ratai ir padangos

                              5.2.

                              Ratai ir padangos

                              5.3.

                              Pakaba

                              5.3.

                              Pakaba

                              6.

                              Važiuoklė ir prie važiuoklės tvirtinami mazgai

                              6.

                              Važiuoklė ir prie važiuoklės tvirtinami mazgai

                              6.1.

                              Važiuoklė ar rėmas ir prie jo tvirtinami mazgai

                              6.1.

                              Važiuoklė ar rėmas ir prie jo tvirtinami mazgai

                              6.1.1.

                              Bendra būklė

                              6.1.1.

                              Bendra būklė

                              6.1.2.

                              Išmetimo vamzdžiai ir duslintuvai

                              6.1.2.

                              Išmetimo vamzdžiai ir duslintuvai

                              6.1.3.

                              Degalų bakas ar vamzdeliai

                              6.1.3.

                              Degalų bakas ar vamzdeliai

                              6.1.4.

                              Sunkių sunkvežimių galinės apsaugos nuo palindimo geometriniai parametrai ir būklė

                              6.1.4.

                              Atsarginio rato tvirtinimo įtaisas

                              6.1.5.

                              Atsarginio rato tvirtinimo įtaisas

                              6.1.5.

                              Sukabinimo įtaisų patikimumas (jei įrengti)

                              6.1.6.

                              Vilkikų, priekabų ir puspriekabių sukabinimo įtaisas

                              6.2.

                              Kabina ir kėbulas

                              6.2.

                              Kėbulas

                              6.2.1.

                              Bendra būklė

                              6.2.1.

                              Konstrukcijos detalių būklė

                              6.2.2

                              Tvirtinimas

                              6.2.2.

                              Durys ir užraktai

                              6.2.3.

                              Durys ir užraktai

                              6.2.4.

                              Dugnas

                              6.2.5.

                              Vairuotojo sėdynė

                              6.2.6.

                              Prietaisų skydelis

                              7.

                              Kita įranga

                              7.

                              Kita įranga

                              7.1.

                              Saugos diržai

                              7.1.

                              Vairuotojo sėdynės tvirtinimas

                              7.2.

                              Gesintuvas

                              7.2.

                              Akumuliatoriaus tvirtinimas

                              7.3.

                              Užraktai ir sergimieji įtaisai

                              7.3.

                              Garsinis signalas

                              7.4.

                              Avarinis sustojimo ženklas

                              7.4.

                              Avarinis sustojimo ženklas

                              7.5.

                              Vaistinėlė

                              7.5.

                              Saugos diržai

                              7.5.1.

                              Saugus laikymas (tvirtinimas)

                              7.5.2.

                              Diržų būklė

                              7.5.3.

                              Veiksmingumas

                              7.6.

                              Ratų atspara (-os)

                              7.7.

                              Garsinis signalas

                              7.8.

                              Spidometras

                              7.9.

                              Tachografas (jo buvimas, plombų saugumas)

                                          —

                                          tikrinami tachografo patikros plokštės duomenys, jei to reikalauja Reglamentas (EEB) Nr. 3821/85 (7)

                                          —

                                          abejojant tikrinama, ar padangų efektyvusis apskritimo ilgis sutampa su tachografo patikros plokštėje pateiktais duomenimis

                                          —

                                          kur įmanoma, tikrinama, ar nėra pažeistos tachografo plombos ir kitos sujungimų apsaugos priemonės nuo neteisėto reguliavimo

                              7.10.

                              Greičio ribotuvas

                                          —

                                          kur tai įmanoma, tikrinama, ar yra įrengtas greičio ribotuvas, kaip to reikalauja Direktyva 92/6/EEB (8)

                                          —

                                          tikrinami greičio ribotuvo duomenys su pateiktais lentelėje

                                          —

                                          kur tai įmanoma, tikrinama, ar nėra pažeistos greičio ribotuvo plombos ir, ar nepažeistos kitos sujungimų apsaugos nuo neteisėto reguliavimo

                                          —

                                          kur tai įmanoma, tikrinama, ar greičio ribotuvas užtikrina, kad Direktyvos 92/6/EEB 2 ir 3 straipsniuose minėtos transporto priemonės neviršytų nustatytų verčių.

                              8.

                              Neigiami faktoriai

                              8.

                              Neigiami faktoriai

                              8.1.

                              Triukšmas

                              8.1.

                              Triukšmas

            1, 2, 3, 4, 5, IR 6 KATEGORIJOS TRANSPORTO PRIEMONĖS
      8.2.   Išmetamosios dujos
      8.2.1.   Motorinės transporto priemonės su tiesioginio uždegimo varikliais, varomais benzinu.

                  a)

                  Jei išmetamųjų dujų sudėties nekontroliuoja šiuolaikinė išmetamų dujų kontrolės sistema, pvz., trejopo veikimo katalizinis konverteris, kurio veikimas kontroliuojamas lambda zondu:

                              1.

                              Vizuali išmetimo sistemos apžiūra, kuria patikrinama, ar ji sukomplektuota, yra tinkamos būklės ir joje nėra nuotėkio.

                              2.

                              Vizuali gamintojo įrengtos išmetamųjų dujų sistemos apžiūra, kuria patikrinama, ar ji sukomplektuota, yra tinkamos būklės ir joje nėra nuotėkio.
                              Po reikiamo variklio kondicionavimo laikotarpio (atsižvelgiant į gamintojo rekomendacijas), varikliui dirbant tuščiąja eiga (be apkrovos) išmatuojamas anglies monoksido (CO) kiekis išmetamosiose dujose.
                              Didžiausią leistiną CO kiekį išmetamosiose dujose nurodo transporto priemonės gamintojas. Jei šios informacijos neturima arba valstybių narių kompetentingos institucijos nutaria jos nenaudoti kaip atskaitinės vertės, CO kiekis neturi būti didesnis kaip:

                                          i)

                                          transporto priemonėms, įregistruotoms ar pradėtoms eksploatuoti nuo datos, kai valstybės narės pradėjo reikalauti, kad transporto priemonės atitiktų Direktyvą 70/220/EEB (9) iki 1986 m. spalio 1 d.: CO – 4,5 % tūrio;

                                          ii)

                                          transporto priemonėms, įregistruotoms ar pradėtoms eksploatuoti po 1986 m. spalio 1 d.: CO – 3,5 % tūrio.

                  b)

                  Jei išmetamųjų dujų sudėtis kontroliuojama šiuolaikine išmetamųjų dujų kontrolės sistema, pvz., trijų pakopų neutralizatoriumi, kurio veikimas kontroliuojamas lambda zondu:

                              1.

                              Vizuali išmetamųjų dujų sistemos apžiūra, kuria patikrinama, ar ji sukomplektuota, yra tinkamos būklės ir joje nėra nuotėkio.

                              2.

                              Vizuali gamintojo įrengtos išmetamųjų dujų sistemos apžiūra, kuria patikrinama, ar ji sukomplektuota, yra tinkamos būklės ir joje nėra nuotėkio.

                              3.

                              Išmetamųjų dujų kontrolės sistemos veiksmingumo tikrinimas, matuojant lambda vertę ir CO kiekį išmetamosiose dujose, vadovaujantis 4 punktu ar metodikomis, kurias pasiūlė gamintojai ir kurios buvo patvirtintos tipo patvirtinimo metu. Kiekvienam tikrinimui variklis kondicionuojamas pagal variklio gamintojo rekomendacijas.

                              4.

                              Ribinės per išmetimo vamzdį išmetamų dujų kiekio vertės
                              Didžiausią leistiną CO kiekį išmetamosiose dujose nurodo transporto priemonės gamintojas.
                              Jei šios informacijos neturima, CO kiekis neturi būti didesnis kaip:

                                          i)

                                          Matavimas varikliui dirbant tuščiąja eiga:
                                          Didžiausias leistinas CO kiekis išmetamosiose dujose turi neviršyti 0,5 % tūrio, o transporto priemonėms, kurių tipas buvo patvirtintas pagal Direktyvos 70/220/EEB I priedo 5.3.1.4 punkto lentelės A arba B eilutėje nurodytas ribines vertes – 0,3 % tūrio. Kai nėra galimybių laikytis Direktyvos 70/220/EEB, tuomet pirmiau nurodyti reikalavimai taikomi transporto priemonėms, įregistruotoms ar pradėtoms eksploatuoti po 2002 m. liepos 1 d.

                                          ii)

                                          Matavimas varikliui dirbant tuščiąja eiga (be apkrovos), kai variklio sukimosi dažnis yra ne mažesnis kaip 2 000 min-1:
                                          CO kiekis: ne didesnis nei 0,3 % tūrio, o transporto priemonėms, kurių tipas buvo patvirtintas pagal Direktyvos 70/220/EEB I priedo 5.3.1.4 punkto lentelės A arba B eilutėje nurodytas ribines vertes – 0,2 % tūrio. Kai nėra galimybių laikytis Direktyvos 70/220/EEB, tuomet pirmiau nurodyti reikalavimai taikomi transporto priemonėms, įregistruotoms ar pradėtoms eksploatuoti po 2002 m. liepos 1 d.
                                          Lambda: 1 ± 0,03 arba pagal gamintojo specifikacijas.

                                          iii)

                                          Motorinėms transporto priemonėms, kuriose įrengta įmontuotoji diagnostikos sistema (OBD) pagal Direktyvą 70/220/EEB, valstybės narės, vietoj i punkte nurodytų tikrinimų, gali patikrinti, ar išmetamų dujų kontrolės sistema veikia tinkamai, tikrinant pagal OBD prietaiso rodmenis ir išsyk tikrinant, ar OBD sistema veikia tinkamai.

            8.2.2.   Motorinės transporto priemonės su slėginio uždegimo (dyzeliniais) varikliais.

                  a)

                  Išmetamųjų dujų drumstumas matuojamas varikliui įsibėgėjant laisvuoju greitėjimu (be apkrovos nuo tuščiosios eigos minimalių sūkių iki variklio ribojamų sūkių), pavarų perjungimo svirtį nustačius į neutralią padėtį ir nuspaudus sankabą.

                  b)

                  Transporto priemonės kondicionavimas prieš tikrinimą:

                              1.

                              Transporto priemonės gali būti tikrinamos nekondicionavus, nors saugos sumetimais reikėtų patikrinti, ar variklis įšilęs ir yra tinkamos mechaninės būklės.

                              2.

                              Išskyrus d punkto 5 dalį, nė viena transporto priemonė nėra pripažįstama netinkama, jei nėra kondicionuota pagal tokius reikalavimus:

                                          i)

                                          Variklis turi būti visiškai įšildytas, pvz., variklio alyvos temperatūra, matuojama zondu alyvos lygio matuoklio vamzdelyje, turi būti ne žemesnė kaip 80 °C, arba įprastos darbinės temperatūros, jei ji yra žemesnė už nurodytąją, arba variklio bloko temperatūra, išmatuota šiluminio spinduliavimo lygiu, turi būti bent lygiavertė. Jei dėl transporto priemonės konstrukcijos taip matuoti būtų praktiškai neįmanoma, variklio įprastą darbinę temperatūrą galima nustatyti kitais būdais, pvz., pagal variklio aušinimo ventiliatoriaus veikimą.

                                          ii)

                                          Išmetimo sistema turi būti prapūsta ne mažiau kaip per tris greitėjimo ciklus arba lygiaverčiu būdu.

                  c)

                  Tikrinimo tvarka:

                              1.

                              Vizuali gamintojo įrengtos išmetamųjų dujų sistemos apžiūra, kuria patikrinama, ar ji sukomplektuota, yra tinkamos būklės ir joje nėra nuotėkio.

                              2.

                              Variklis ir turbokompresorius (jei yra) prieš kiekvieną laisvojo greitėjimo ciklą turi veikti tuščiąja eiga. Didelės galios dyzelinių variklių atveju tai reiškia ne mažiau kaip 10 sekundžių pauzę po akceleratoriaus pedalo atleidimo.

                              3.

                              Kiekvienas laisvojo greitėjimo ciklas turi būti pradedamas greitai ir nuosekliai (greičiau kaip per vieną sekundę), bet ne per staigiai, paspaudžiant akceleratoriaus pedalą iki galo, kad įpurškimo siurblys veiktu didžiausiu pajėgumu.

                              4.

                              Per kiekvieną laisvojo greitėjimo ciklą, prieš atleidžiant akceleratoriaus pedalą, variklis turi pasiekti išsijungimo sukimosi dažnį, o transporto priemonės su automatine transmisija – gamintojo nurodytą sukimosi dažnį arba, jei tokios informacijos nėra, du trečdalius išsijungimo sukimosi dažnio. Tai galima patikrinti, pvz., stebint variklio sukimosi dažnį arba paliekant pakankamai laiko nuo pirmojo akceleratoriaus pedalo paspaudimo iki atleidimo, kas I priedo 1 ir 2 kategorijų transporto priemonėms turi būti ne trumpiau kaip 2 sekundės.

                  d)

                  Ribinės vertės:

                              1.

                              Koncentracija neturi būti didesnė, nei užrašyta ant plokštės pagal Direktyvą 72/306/EEB (10).

                              2.

                              Jei šios informacijos neturima arba valstybių narių kompetentingos institucijos nutaria jos nenaudoti kaip atskaitinės vertės, koncentracija neturi viršyti gamintojo nurodytos vertės arba tokių ribinių absorbcijos koeficiento verčių:
                              Didžiausias absorbcijos koeficientas:

                                          —

                                          dyzeliniai varikliai be pripūtimo = 2,5 m-1,

                                          —

                                          dyzeliniai varikliai su turbokompresoriumi = 3,0 m-1,

                                          —

                                          1,5 m-1 ribinė vertė taikoma tokioms transporto priemonėms, kurių tipas yra patvirtintas pagal ribines vertes, nurodytas:

                                                      a)

                                                      Direktyvos 70/220/EEB I priedo 5.3.1.4 punkto lentelės B eilutėje (mažo galingumo dyzelinės transporto priemonės – euro 4);

                                                      b)

                                                      Direktyvos 88/77/EEB (11), I priedo 6.2.1 punkto lentelių B1 eilutėje (didelio galingumo dyzelinės transporto priemonės – euro 4);

                                                      c)

                                                      Direktyvos 88/77/EEB I priedo 6.2.1 punkto lentelių B2 eilutėje (didelio galingumo dyzelinės transporto priemonės – euro 5);

                                                      d)

                                                      Direktyvos 88/77/EEB I priedo 6.2.1 punkto lentelių C eilutėje (didelio galingumo transporto priemonė – EEV)

                                                arba Direktyvos 70/220/EEB vėlesniuose pakeitimuose nurodytos ribinės vertės, arba Direktyvos 88/77/EEB vėlesniuose pakeitimuose nurodytos ribinės vertės, arba lygiavertės vertės, kai naudojamos įrangos tipas skiriasi nuo EB tipui patvirtinti naudojamo tipo.

                                    Kai identifikuoti pagal Direktyvos 70/220/EEB I priedo 5.3.1.4 punktą arba Direktyvos 88/77/EEB I priedo 6.2.1 punktą, neįmanoma, tuomet pirmiau nurodyti reikalavimai taikomi transporto priemonėms, įregistruotoms ar pradėtoms eksploatuoti po 2008 m. liepos 1 d.

                              3.

                              Transporto priemonėms, kurios buvo įregistruotos ar pradėtos eksploatuoti iki 1980 m. sausio 1 d., šie reikalavimai netaikomi.

                              4.

                              Transporto priemonės pripažįstamos netinkamomis tik tuomet, jei ne mažiau kaip trijų laisvojo greitėjimo ciklų verčių aritmetinis vidurkis viršija ribinę vertę. Vidurkį galima skaičiuoti nepaisant matavimo rezultatų, kurie žymiai skiriasi nuo vidurkio, arba bet kokiu kitu statistinio skaičiavimo būdu, kuriuo atsižvelgiama į matavimo rezultatų išsibarstymą. Valstybės narės gali apriboti tikrinimo ciklų skaičių.

                              5.

                              Tam, kad būtų išvengta nereikalingų tikrinimų, valstybės narės, nukrypdamos nuo 8.2.2 punkto d papunkčio 4 dalies nuostatų, gali pripažinti netinkamomis tas transporto priemones, kurių išmatuotos vertės žymiai viršija ribines vertes po mažiau kaip trijų laisvojo greitėjimo ciklų arba po prapūtimo ciklų (ar jiems lygiaverčių), nurodytų 8.2.2 punkto b papunkčio 2 dalies ii pastraipoje. Taip pat nereikalingiems tikrinimams išvengti valstybės narės, nukrypdamos nuo 8.2.2 punkto d papunkčio 4 dalies nuostatų, gali pripažinti tinkamomis tas transporto priemones, kurių išmatuotos vertės yra žymiai mažesnės už ribines vertes po mažiau kaip trijų laisvojo greitėjimo ciklų arba po prapūtimo ciklų (ar jiems lygiaverčių), nurodytų 8.2.2 punkto b papunkčio 2 dalies ii pastraipoje.

            8.2.3.   Tikrinimo įranga
      Transporto priemonių išmetamosios dujos tikrinamos naudojant įrangą, skirtą tiksliai nustatyti, ar yra laikomasi nustatytų arba gamintojo nurodytų verčių.
      8.2.4.   Kai EB tipo patvirtinimo metu nustatoma, kad transporto priemonės tipas neatitiko šioje direktyvoje nustatytų ribinių verčių, valstybės narės, remdamosi gamintojo pateiktais įrodymais, to tipo transporto priemonei gali nustatyti didesnes ribines vertes. Jos nedelsdamos apie tai turi pranešti Komisijai, kuri turi informuoti kitas valstybes nares.

                  1, 2 IR 3 KATEGORIJOS TRANSPORTO PRIEMONĖS

                  4, 5 IR 6 KATEGORIJOS TRANSPORTO PRIEMONĖS

                              8.3.

                              Įtaisai radijo trikdžiams slopinti

                              9.

                              Papildomos viešojo transporto priemonių apžiūros

                              9.1.

                              Avarinis (-iai) išėjimas (-ai) (įskaitant plaktukus stiklui sudaužyti), ženklai, nurodantys avarinį (-ius) išėjimą (-us)

                              9.2.

                              Šildymo sistema

                              9.3.

                              Ventiliacijos sistema

                              9.4.

                              Sėdynių išdėstymas

                              9.5.

                              Salono apšvietimas

                              10.

                              Transporto priemonės identifikavimas

                              10.

                              Transporto priemonės identifikavimas

                              10.1.

                              Valstybinio registracijos numerio ženklas

                              10.1.

                              Valstybinio registracijos numerio ženklas

                              10.2.

                              Važiuoklės numeris

                              10.2.

                              Važiuoklės numeris

         (1)  48 % 1 kategorijos transporto priemonėms, neturinčioms ABS, arba gavusioms tipo patvirtinimą iki 1991 m. spalio 1 d. (data, nuo kurios draudžiama pradėti eksploatuoti pirmą kartą be EB tipo patvirtinimo komplektavimo detalei) (Direktyva 71/320/EEB).

         (2)  45 % transporto priemonėms, registruotoms po 1988 metų, arba po Direktyvos 71/320/EEB taikymo pagal valstybių narių nacionalinės teisė aktus datos, atsižvelgiant į tai, kuri data yra vėlesnė.

         (3)  43 % puspriekabėms ir priekaboms su grąžulu, registruotoms po 1988 metų, arba po Direktyvos 71/320/EEB taikymo pagal valstybių narių nacionalinės teisės aktus datos, atsižvelgiant į tai, kuri data yra vėlesnė.

         (4)  50 % 5 kategorijos transporto priemonėms, registruotoms po 1988 metų, arba po Direktyvos 71/320/EEB taikymo pagal valstybių narių nacionalinės teisės aktus datos, atsižvelgiant į tai, kuri data yra vėlesnė.

         (5)  Transporto priemonės tilto kontrolinė vertė yra stabdymo pastanga (išreikšta niutonais), būtina minimaliai nustatytai stabdymo jėgai pasiekti, esant tam tikrai transporto priemonės masei.

         (6)  2 ir 5 kategorijų transporto priemonėms mažiausias atsarginio stabdžio stabdymo pagreitis turi būti 2,2 m/s2 (nes atsarginio stabdžio veikimui netaikoma Direktyva 71/320/EEB).

         (7)  1985 m. gruodžio 20 d. Tarybos reglamentas (EEB) Nr. 3821/85 dėl kelių transporto priemonėse naudojamų tachografų (OL L 370, 1985 12 31, p. 8).

         (8)  1992 m. vasario 10 d. Tarybos direktyva 92/6/EEB dėl greičio ribotuvų įrengimo ir naudojimo kai kurių kategorijų transporto priemonėse Bendrijoje (OL L 57, 1992 3 2, p. 27).

         (9)  1970 m. kovo 20 d. Tarybos direktyva 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo motorinių transporto priemonių išmetamųjų teršalų, suderinimo (OL L 76, 1970 4 6, p. 1).

         (10)  1972 m. rugpjūčio 2 d. Tarybos direktyva 72/306/EEB dėl valstybių narių įstatymų, reglamentuojančių priemones, kurių turi būti imamasi prieš oro taršą transporto priemonių dyzelinių variklių išmetamosiomis dujomis, suderinimo (OL L 190, 1972 8 20, p. 1).

         (11)  1987 m. gruodžio 3 d. Tarybos direktyva 88/77/EEB dėl valstybių narių įstatymų, reglamentuojančių priemones, kurių būtina imtis mažinant transporto priemonėse naudojamų uždegimo suspaudimu variklių išmetamuosius dujinius bei kietųjų dalelių teršalus ir transporto priemonėse naudojamų kibirkštinio uždegimo variklių, kaip degalus naudojančių gamtines dujas ir suskystintas naftos dujas, išmetamuosius dujinius teršalus, suderinimo (OL L 36, 1988 2 9, p. 33).

      III PRIEDAS
      A   DALIS

         Panaikinama direktyva ir jos vėlesnių pakeitimų sąrašas

         (nurodyta 10 straipsnyje)

                  Tarybos direktyva 96/96/EB
                  (OL L 46, 1997 2 17, p. 1)

                  Komisijos direktyva 1999/52/EB
                  (OL L 142, 1999 6 5, p. 26)

                  Komisijos direktyva 2001/9/EB
                  (OL L 48, 2001 2 17, p. 18)

                  Komisijos direktyva 2001/11/EB
                  (OL L 48, 2001 2 17, p. 20)

                  Komisijos direktyva 2003/27/EB
                  (OL L 90, 2003 4 8, p. 41)

                  Europos Parlamento ir Tarybos reglamentas (EB) Nr. 1882/2003
                  (OL L 284, 2003 10 31, p. 1)

                  tik III priedo 68 punktas

            B   DALIS

         Perkėlimo į nacionalinę teisę terminai

         (nurodyti 10 straipsnyje)

                  Direktyvos

                  Perkėlimo terminas

                  96/96/EB

                  1998 m. kovo 9 d.

                  1999/52/EB

                  2000 m. rugsėjo 30 d.

                  2001/9/EB

                  2002 m. kovo 9 d.

                  2001/11/EB

                  2003 m. kovo 9 d.

                  2003/27/EB

                  2004 m. sausio 1 d.

      IV PRIEDAS

         ATITIKMENŲ LENTELĖ

                  Direktyva 96/96/EB

                  Ši direktyva

                  1–4 straipsniai

                  1–4 straipsniai

                  5 straipsnio įžanginė formuluotė

                  5 straipsnio įžanginė formuluotė

                  5 straipsnio pirma–septinta įtraukos

                  5 straipsnio a–g punktai

                  6 straipsnis

                  —

                  7 straipsnis

                  6 straipsnio 1 dalis

                  —

                  6 straipsnio 2 dalis

                  8 straipsnio 1 dalis

                  7 straipsnio 1 dalis

                  8 straipsnio 2 dalies pirma pastraipa

                  7 straipsnio 2 dalis

                  8 straipsnio 2 dalies antra pastraipa

                  —

                  8 straipsnio 3 dalis

                  —

                  9 straipsnio 1 dalis

                  —

                  9 straipsnio 2 dalis

                  8 straipsnis

                  10 straipsnis

                  —

                  11 straipsnio 1 dalis

                  —

                  11 straipsnio 2 dalis

                  9 straipsnis

                  11 straipsnio 3 dalis

                  —

                  —

                  10 straipsnis

                  12 straipsnis

                  11 straipsnis

                  13 straipsnis

                  12 straipsnis

                  I–II priedai

                  I–II priedai

                  III–IV priedai

                  —

                  —

                  III priedas

                  —

                  IV priedas


title: 1995 m. spalio 25 d. Tarybos direktyva 95/53/EB, nustatanti principus, reglamentuojančius gyvūnų mitybos srityje atliekamų oficialių patikrinimų organizavimą

text:
Svarbus teisinis pranešimas

|

31995L0053

Oficialusis leidinys L 265 , 08/11/1995 p. 0017 - 0022

		Tarybos direktyva 95/53/EB1995 m. spalio 25 d.nustatanti principus, reglamentuojančius gyvūnų mitybos srityje atliekamų oficialių patikrinimų organizavimąEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 43 straipsnį,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],atsižvelgdama į Ekonomikos ir socialinių reikalų komiteto nuomonę [3],kadangi gyvūnų mityba tapo labai svarbiu Bendrijos žemės ūkio aspektu;kadangi principų, reglamentuojančių gyvūnų mitybos srityje atliekamų oficialių patikrinimų organizavimą Bendrijos lygiu, nustatymas padeda apsaugoti gyvūnų ir žmonių sveikatą bei aplinką, užtikrinti prekybos sandorių sąžiningumą ir apginti vartotojų interesus;kadangi, atsižvelgiant į labai platų vartojamų produktų asortimentą, prekių, kuriomis prekiaujama, siuntų gausą, integruotą sektoriaus struktūrą ir ypač būtinybę užtikrinti gyvūnų suvartotinų pašarų sveikumą ir maisto produktų kokybę, būtina nustatyti taisykles pašarų oficialių patikrinimų organizavimui;kadangi, norint pasiekti pageidaujamą tikslą, šioje direktyvoje nustatytos taisyklės turi būti taikomos visiems gyvūnų mitybai Bendrijoje naudojamiems produktams ir medžiagoms; kadangi dėl to turėtų būti atliekami ir produktų, įvežtų į Bendriją ir išleistų joje į laisvą apyvartą, patikrinimai;kadangi apibrėžimas "kompetentinga institucija" netrukdo valstybėms narėms perduoti šios institucijos visos arba dalies atsakomybės, siekiant atlikti oficialius patikrinimus gyvūnų mitybos srityje, jei patikrinimai ir toliau bus atliekami jų žinioje;kadangi tam, kad patikrinimai būtų veiksmingi, jie turi būti atliekami reguliariai; kadangi jie neturi apsiriboti konkrečiu objektu, etapu arba patikrinimo momentu; kadangi siekiant užtikrinti patikrinimų veiksmingumą, jiems turi būti nustatyta pati tinkamiausia forma;kadangi, norint užtikrinti, kad nebūtų vengiama patikrinimo procedūrų, būtina nustatyti, kad valstybės narės atitinkamai tikrintų ir tuos produktus, kurie yra skirti eksportuoti už Bendrijos ribų;kadangi, įvežant į Bendrijos teritoriją produktus iš trečiųjų šalių, turi būti atliekami atsitiktiniai dokumentų ir produktų tapatumo patikrinimai;kadangi turėtų būti numatyta, kad valstybės narės galėtų pačios nustatyti įvažiavimo vietas, kad taip būtų užtikrintas veiksmingas importuojamų produktų patikrinimas, nepažeidžiant nuostatų, pateiktų kituose atitinkamuose Bendrijos teisės aktuose, ypač Direktyvose 90/675/EEB [4] ir 92/118/EEB [5] dėl veterinarinių patikrinimų ir gyvūnų bei visuomenės sveikatos reikalavimų;kadangi turėtų būti nustatyti principai, reglamentuojantys kompetentingų institucijų atliekamų fizinių patikrinimų organizavimą bei priemones, kurių būtina imtis po to;kadangi Bendrijos vidaus prekyboje ypač daug dėmesio turėtų būti skiriama patikrinimams kilmės vietoje; tačiau kadangi, preziumuojant nusižengimą taisyklėms, patikrinimai išskirtiniais atvejais gali būti atliekami tada, kai produktai dar yra vežami tranzitu arba yra paskirties vietoje;kadangi šis sprendimas reikalauja didesnio pasitikėjimo išsiuntimo valstybės narės atliekamais patikrinimais; kadangi išsiuntimo valstybė narė turi užtikrinti, kad tokie patikrinimai būtų tinkamai atliekami;kadangi turėtų būti numatyti veiksmai, kurių būtina imtis tada, kai patikrinimu nustatoma, kad siunta neatitinka reikalavimų;kadangi, siekiant veiksmingumo, išsiuntimo valstybė narė pati turi užtikrinti, kad produktai atitiktų Bendrijos taisykles; kadangi tuo atveju, kai esama pažeidimų, Komisijai turi būti suteikta galimybė imtis veiksmų kartu su suinteresuotomis valstybėmis narėmis, visų pirma, atliekant apsilankymus vietoje bei priimant padėtį atitinkančias priemones;kadangi, vadovaujantis Tarybos direktyva 70/373/EEB [6], visi mėginių ėmimo ir tyrimų metodai, būtini atliekant oficialius pašarų patikrinimus, turėtų būti patvirtinti Bendrijos lygiu;kadangi, nors įmonėms ir neturėtų būti suteikta teisė priešintis patikrinimams, jų pagrįstos teisės, o ypač teisė į gamybos paslaptis ir apskundimo teisė, vis dėlto turi būti išlaikytos;kadangi už patikrinimus atsakingos institucijos įvairiose valstybėse narėse gali būti skirtingos; kadangi dėl to pageidautina paskelbti kiekvienos valstybės narės šioje srityje kompetentingų institucijų sąrašą, nurodant jų kompetencijai priklausančias teritorijas ir laboratorijas, įgaliotas atlikti su tokiais patikrinimais susijusius tyrimus;kadangi, nors pirmenybę nustatyti savo patikrinimo programas turi pačios valstybės narės, būtina parengti ir suderintas programas Bendrijos lygiu, siekiant užtikrinti tinkamą vidaus rinkos veikimą;kadangi Komisijai turėtų būti pavesta priimti šios direktyvos taikymo priemones,PRIĖMĖ ŠIĄ DIREKTYVĄ:I SKYRIUSĮŽANGINĖS NUOSTATOS1 straipsnis1. Šia direktyva nustatomi principai, reglamentuojantys gyvūnų mitybos srityje atliekamų oficialių patikrinimų organizavimą.2. Ši direktyva taikoma nepažeidžiant konkretesnių Bendrijos taisyklių, ypač Bendrijos muitinės taisyklių ir Bendrijos veterinarijos taisyklių.2 straipsnis1. Šioje direktyvoje vartojami tokie apibrėžimai:a) "gyvūnų mitybos srityje atliekamas oficialus patikrinimas" (toliau – patikrinimas) – tai kompetentingos institucijos atliekamas patikrinimas, skirtas patikrinti atitiktį Bendrijos nuostatoms, pateiktoms:- 1970 m. lapkričio 23 d. Tarybos direktyvoje 70/524/EEB dėl pašarų priedų [7],- 1973 m. gruodžio 17 d. Tarybos direktyvoje 74/63/EEB dėl nepageidaujamų medžiagų ir produktų didžiausių leistinų koncentracijų pašaruose nustatymo [8],- 1976 m. lapkričio 23 d. Tarybos direktyvoje 77/101/EEB dėl prekybos paprastaisiais pašarais [9],- 1979 m. balandžio 2 d. Tarybos direktyvoje 77/373/EEB dėl prekybos kombinuotaisiais pašarais [10],- 1982 m. birželio 30 d. Tarybos direktyvoje 82/471/EEB dėl tam tikrų produktų, naudojamų gyvūnams šerti [11],- 1993 m. rugsėjo 13 d. Tarybos direktyvoje 93/74/EEB dėl pašarų konkretiems mitybos tikslams [12], ir- visose kitose gyvūnų mitybos srityje taikomose taisyklėse, kuriomis numatoma atlikti oficialius patikrinimus vadovaujantis šios direktyvos nuostatomis;b) "dokumentų patikrinimas" – tai produktus lydinčių dokumentų arba bet kurios kitos ant produkto nurodytos informacijos patikrinimas;c) "tapatumo patikrinimas" – tai tik vizualinis tikrinimas, norint įsitikinti, ar sutampa dokumentų, ženklinimo ir produktų duomenys;d) "fizinis patikrinimas" – tai paties produkto tikrinimas, įskaitant, jei reikia, mėginių ėmimą bei laboratorinius tyrimus;e) "produktas" – tai pašarai ir visos gyvūnų mitybai naudojamos medžiagos;f) "kompetentinga institucija" – tai valstybės narės institucija, atsakinga už oficialių patikrinimų gyvūnų mitybos srityje atlikimą;g) "įmonė" – tai bet kuri įmonė, gaminanti produktus arba laikanti juos tarpiniame etape iki realizavimo, arba įmonė, prekiaujanti minėtais produktais;h) "prekyba" – tai produktų laikymas, ketinant juos parduoti arba kitais būdais perduoti kitiems, dovanojant arba už atlygį, taip pat pardavimas ir kitoks realizavimas.2. Prireikus taikomi apibrėžimai, vartojami Bendrijos teisės aktuose gyvūnų mitybos srityje.3 straipsnis1. Valstybės narės imasi visų būtinų priemonių užtikrinti, kad patikrinimai būtų atliekami laikantis šios direktyvos nuostatų.2. Valstybės narės atitinkamai tikrina ir tuos produktus, kurie yra skirti eksportui.4 straipsnis1. Patikrinimai atliekami:a) reguliariais laiko tarpais;b) kai kyla įtarimas dėl reikalavimų nesilaikymo;c) taikant būdus, proporcingus pageidaujamo tikslo atžvilgiu, ir ypač atsižvelgiant į riziką bei sukauptą patirtį.2. Tikrinama visais gamybos etapais, tarpiniame etape iki produktų realizavimo, įskaitant produktų importą ir jų naudojimą.Kompetentinga institucija pasirenka etapą arba etapus, labiausiai tinkamus patikrinimo paskirčiai.3. Dažniausiai patikrinimai atliekami iš anksto neįspėjus.4. Patikrinimai taip pat apima ir gyvūnų mitybos atžvilgiu draudžiamus atvejus.II SKYRIUSIMPORTAS IŠ TREČIŲJŲ ŠALIŲ5 straipsnisNepaisant 4 straipsnio 1 dalies, valstybės narės imasi visų būtinų priemonių užtikrinti, kad įvežant produktus į Bendrijos muitų teritoriją kompetentingos institucijos kiekvienai jų partijai taikytų dokumentų patikrinimą ir atsitiktinės atrankos būdu atliktų produktų tapatumo patikrinimą dėl:- jų pobūdžio,- jų kilmės,- jų geografinės paskirties vietos,kad galėtų nustatyti jiems taikytiną muitinės procedūrą.6 straipsnisKad galėtų atlikti 5 straipsnyje numatytus patikrinimus, valstybės narės gali nustatyti konkrečias įvairių rūšių produktų įvežimo į jų teritoriją vietas.Dėl tų pačių priežasčių jos gali pareikalauti pranešti joms apie produktų atvežimą į konkrečią įvažiavimo vietą.7 straipsnisValstybės narės užtikrina produktų atitiktį nustatytiems reikalavimams, atlikdamos atsitiktinius fizinius patikrinimus iki jų realizavimo.8 straipsnis1. Kai patikrinimo metu nustatoma, kad produktai neatitinka taisyklių reikalavimų, valstybės narės uždraudžia juos įvežti arba jais prekiauti ir duoda nurodymą išsiųsti juos iš Bendrijos teritorijos; ji tuoj pat praneša Komisijai ir kitoms valstybėms narėms, kad atsisakė produktų, nurodydama nustatytus pažeidimus.2. Nepaisant 1 dalies, valstybės narės gali leisti, kad kompetentingos institucijos nustatytomis sąlygomis būtų atliktas vienas iš šių veiksmų:- iki nustatytino galutinio termino produktai būtų suderinti su nustatytais reikalavimais arba- prireikus produktai būtų nukenksminti, arba- produktai būtų perdirbti kuriuo nors kitu tinkamu būdu, arba- produktai būtų naudojami kita paskirtimi, arba- produktai būtų sunaikinti.Valstybės narės užtikrina, kad pirmojoje pastraipoje išvardyti veiksmai neturėtų neigiamo poveikio žmonių ir gyvūnų sveikatai bei aplinkai.3. Išlaidas, susijusias su šio straipsnio 1 ir 2 dalyse nurodytų priemonių taikymu, padengia leidimo savininkas arba jo atstovas.9 straipsnis1. Kai produktais nėra prekiaujama valstybės narės, atliekančios 5 straipsnyje minėtus patikrinimus ir, jei reikia, fizinį patikrinimą, teritorijoje, toji valstybė narė išduoda suinteresuotam asmeniui dokumentą, kuriame nurodoma, koks buvo atliktas patikrinimas ir kokie to patikrinimo rezultatai. Prekybos dokumentuose pateikiama nuoroda į šį dokumentą.Tačiau paskirties valstybės narės teisė atlikti atsitiktinius patikrinimus neįtakojama.2. Tipinis dokumentas ir, jei reikia, išsamios 1 dalies taikymo taisyklės priimamos iki 1998 m. balandžio 30 d. 23 straipsnyje nustatyta tvarka.III SKYRIUSPREKYBA BENDRIJOJE10 straipsnisValstybės narės imasi visų būtinų priemonių užtikrinti, kad produktai, skirti išsiųsti į kitą valstybę narę, būtų tikrinami taip pat rūpestingai, kaip ir tie, kuriais ketinama prekiauti jų pačių teritorijoje.1 skirsnisPatikrinimai įmonėje11 straipsnis1. Valstybės narės užtikrina, kad kompetentinga institucija atliktų patikrinimus įmonėse, kad būtų įsitikinta, jog jos vykdo savo įsipareigojimus pagal Bendrijos taisykles, ir kad prekiauti skirti produktai atitinka Bendrijos reikalavimus.2. Jei yra pagrindo įtarti, kad reikalavimų nesilaikoma, kompetentinga institucija atlieka būtinus patikrinimus ir, įtarimui pasitvirtinus, imasi atitinkamų priemonių.2 skirsnisKontrolė paskirties vietoje12 straipsnis1. Paskirties valstybės narės kompetentinga institucija gali paskirties vietose patikrinti produktų atitiktį 2 straipsnio 1 dalies a punkto nuostatoms, atlikdama nediskriminacinio pobūdžio atsitiktinius patikrinimus.2. Tačiau jeigu tranzito valstybės narės arba paskirties valstybės narės kompetentinga institucija turi informacijos, leidžiančios įtarti esant taisyklių pažeidimą, patikrinimai gali būti atliekami ir vežant produktus jos teritorija.13 straipsnis1. Jei siuntos paskirties vietoje arba ją vežant atliekamo patikrinimo metu valstybė narė nustato, kad produktai neatitinka 2 straipsnio 1 dalies a punkto nuostatų, ji imasi atitinkamų priemonių ir formaliai pareikalauja, kad siuntėjas, gavėjas ar kuris nors kitas įpareigotas asmuo kompetentingos institucijos nustatytomis sąlygomis atliktų vieną iš šių veiksmų:- iki nustatytino galutinio termino suderintų produktus su nustatytais reikalavimais arba- prireikus nukenksmintų produktus, arba- perdirbtų produktus kuriuo nors kitu tinkamu būdu, arba- naudotų produktus kita paskirtimi, arba- išsiųstų produktus atgal į kilmės šalį, prieš tai pranešus šalies, kurioje yra įsikūrusi kilmės įmonė, kompetentingai institucijai, arba- sunaikintų produktus.2. Išlaidas, susijusias su šio straipsnio 1 dalyje nurodytų priemonių taikymu, padengia siuntėjas arba kuris nors kitas įpareigotas asmuo, įskaitant, atitinkamais atvejais, ir gavėją.3 skirsnisBendradarbiavimas pažeidimų atveju14 straipsnisKai produktai yra sunaikinami, panaudojami kita paskirtimi, grąžinami į kilmės šalį arba nukenksminami, kaip numatyta 13 straipsnio 1 dalyje, paskirties valstybė narė nedelsdama susisiekia su išsiuntimo valstybe nare. Kitais atvejais paskirties valstybė narė gali susisiekti su išsiuntimo valstybe nare. Išsiuntimo valstybė narė imasi visų būtinų priemonių ir praneša paskirties valstybei narei apie atliktų patikrinimų pobūdį ir rezultatus, priimtus sprendimus ir tokių sprendimų priėmimo priežastis.Jei paskirties valstybė narė abejoja, ar tokios priemonės yra pakankamos, abi valstybės narės kartu ieško būdų ir teisminių priemonių padėčiai pataisyti; prireikus gali būti atliekami ir bendri patikrinimai vietoje.Jei patikrinimai, atliekami vadovaujantis 12 straipsniu, rodo, kad pažeidimai kartojasi, paskirties valstybė narė apie tai praneša Komisijai ir kitoms valstybėms narėms.15 straipsnis1. Atsižvelgdama į nustatytų pažeidimų pobūdį, Komisija paskirties valstybės narės prašymu arba savo iniciatyva gali:- bendradarbiaudama su suinteresuota valstybe nare nusiųsti atstovus į pažeidimus padariusią įmonę,- pareikalauti, kad išsiuntimo valstybė narė dažniau tikrintų tos įmonės produktus.2. Apie savo tyrimų išvadas Komisija praneša suinteresuotoms valstybėms narėms.Kol Komisijos išvados nepadarytos, išsiuntimo valstybė narė privalo dažniau tikrinti minėtosios įmonės produktus, jei to pareikalauja paskirties valstybė narė.Antra vertus, paskirties valstybė narė gali taip pat dažniau tikrinti tos pačios įmonės produktus.3. Komisija gali apžvelgti padėtį 23 straipsnyje minimo Komiteto posėdyje. Tame pačiame straipsnyje nustatyta tvarka ji gali priimti būtinus sprendimus, tarp jų ir sprendimus dėl produktų judėjimo Bendrijos viduje.4 skirsnisPatikrinimai ūkiuose16 straipsnisValstybės narės užtikrina, kad kompetentingai institucijai būtų prieinamos vietos, kur vyksta žemės ūkio produkcijos gamyba ir kur gaminami arba naudojami produktai, kad ji galėtų atlikti nurodytus patikrinimus.IV SKYRIUSBENDROSIOS NUOSTATOS17 straipsnis1. Valstybės narės užtikrina, kad patikrinimai būtų atliekami taip, kad kuo mažiau būtų vėluojama pristatyti produktus ir kad dėl patikrinimų neatsirastų nepateisinamų kliūčių jų prekybai.2. Valstybės narės nustato, kad už patikrinimus atsakingi pareigūnai laikytųsi profesinio slaptumo.18 straipsnis1. Jei imami produktų mėginiai tyrimams, valstybės narės priima nuostatas, būtinas:- užtikrinti, kad apie tikrintinus produktus galėtų būti pateikta dar viena nuomonė,- užtikrinti, kad oficialiai užplombuoti kontroliniai mėginiai būtų išsaugoti.2. Valstybės narės parengia už tyrimus atsakingų laboratorijų sąrašą; jos užtikrina, kad tokios laboratorijos būtų paskirtos atsižvelgiant į jų galimybes.3. Valstybės narės užtikrina, kad mėginiai būtų imami ir tiriami laikantis Bendrijos taisyklių.Tačiau jei nėra nustatytos Bendrijos taisyklės ir metodai, valstybės narės imasi visų būtinų priemonių, kurios leistų joms įsitikinti, kad patikrinimai yra atliekami:- vadovaujantis tarptautinių institucijų pripažintais standartais,- jei tokių standartų nėra – vadovaujantis mokslo pripažintomis nacionalinėmis taisyklėmis, atitinkančiomis bendruosius Sutarties principus.4. Išsamios šio straipsnio taikymo taisyklės gali būti priimamos 23 straipsnyje nustatyta tvarka.19 straipsnisKiekviena valstybė narė imasi būtinų priemonių užtikrinti, kad būtų taikomos visos šios direktyvos nuostatos. Turi būti nustatytos nuobaudos, jei šių priemonių nesilaikoma. Šios nuobaudos turi būti veiksmingos, jos turi atitikti siekiamą tikslą ir daryti reikiamą atgrasomąjį poveikį.20 straipsnisŠi direktyva neturi įtakos valstybėje narėje galiojančiuose įstatymuose numatytai teisei apskųsti kompetentingų institucijų sprendimus.Apie sprendimus, kuriuos kompetentinga institucija priėmė nustačiusi pažeidimą, bei apie tokių sprendimų priežastis turi būti pranešta suinteresuotam ūkio subjektui arba jo atstovui.Jei suinteresuotas ūkio subjektas arba jo atstovas reikalauja, minėtieji sprendimai turi būti jam perduoti ir apie jų priėmimo priežastis turi būti pranešta raštu, kartu pateikiant informaciją apie teisę apskųsti šiuos sprendimus, garantuojamą patikrinimus atliekančioje valstybėje narėje galiojančių įstatymų, ir apie pasinaudojimo tokia teise tvarką bei nustatytus terminus.21 straipsnisPraėjus metams nuo šios direktyvos įsigaliojimo, kiekviena valstybė narė perduoda Komisijai:- informaciją apie kompetentingą instituciją arba institucijas, jų geografinę veikimo zoną ir kompetencijos sritį,- informaciją apie laboratoriją arba laboratorijas, nurodytas 18 straipsnio 2 dalyje,- jei reikia, 6 straipsnyje paminėtų įvežimo vietų sąrašą.Ši informacija ir vėlesni pakeitimai skelbiami Europos Bendrijų oficialiojo leidinio C serijoje.22 straipsnis1. Ne vėliau kaip iki 1998 m. spalio 1 d. valstybės narės parengia programas, kurios nustato nacionalines priemones, kurių būtina imtis, norint įgyvendinti šios direktyvos tikslus.Šiomis programomis būtina atsižvelgti į kiekvienos valstybės narės konkrečią padėtį ir nurodyti patikrinimų, kurie turi būti reguliariai atliekami, pobūdį bei dažnumą.2. Kiekvienais metais iki balandžio 1 d. ir pirmą kartą iki 2000 m. balandžio 1 d. valstybės narės perduoda Komisijai visą susijusią informaciją apie 1 dalyje minimų programų įgyvendinimą praėjusiais metais, nurodydamos:- kriterijus, kuriais vadovaujantis programos buvo rengiamos,- atliktų patikrinimų skaičių ir pobūdį,- patikrinimų rezultatus, ypač nustatytų pažeidimų skaičių ir pobūdį,- veiksmus, kurių buvo imtasi nustačius pažeidimus.3. Kiekvienais metais iki spalio 1 d. ir iki 2000 m. spalio 1 d. pirmą kartą Komisija pateikia suvestinę ataskaitą apie Bendrijos lygiu atliktų patikrinimų rezultatus ir pasiūlymą dėl 23 straipsnyje nustatyta tvarka priimtinos rekomendacijos dėl kitiems metams numatytos suderintos patikrinimų programos. Atsižvelgiant į suderintos programos įgyvendinimą, minėta rekomendacija vėliau gali būti iš dalies keičiama.Suderintoje programoje visų pirma nurodomi svarbiausi kriterijai, kuriais būtina vadovautis ją įgyvendinant.2 dalyje numatytoje informacijoje turi būti atskiras skirsnis dėl suderintos programos įgyvendinimo.23 straipsnis1. Komisijai padeda Pašarų nuolatinis komitetas (toliau – Komitetas), įkurtas Sprendimu 70/372/EEB [13].2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.3. a) Komisija patvirtina numatytas priemones, jeigu jos atitinka Komiteto nuomonę.b) Kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.Jeigu Taryba per tris mėnesius nuo tos dienos, kai klausimas buvo jai perduotas, nepriima jokio sprendimo, pasiūlytas priemones patvirtina Komisija, išskyrus tą atvejį, kai Taryba paprasta balsų dauguma atmetė minėtąsias priemones.24 straipsnis1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1998 m. balandžio 30 d., įgyvendina šią direktyvą. Apie tai jos nedelsdamos praneša Komisijai.Valstybės narės, priimdamos šias priemones, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.25 straipsnisŠi direktyva įsigalioja kitą dieną po jos paskelbimo Europos Bendrijų oficialiajame leidinyje.26 straipsnisŠi direktyva skirta valstybėms narėms.Priimta Liuksemburge, 1995 m. spalio 25 d.Tarybos varduPirmininkasL. Atienza[1] OL C 313, 1993 11 19, p. 10.[2] OL C 128, 1994 5 9, p. 97.[3] OL C 127, 1994 5 7, p. 10.[4] OL L 373, 1990 12 31, p. 1. Direktyva su paskutiniais pakeitimais, padarytais Reglamentu (EEB) Nr. 1601/92 (OL L 173, 1992 6 27, p. 13).[5] OL L 62, 1993 3 15, p. 49. Direktyva su paskutiniais pakeitimais, padarytais Komisijos sprendimu 94/723/EB (OL L 288, 1994 11 9, p. 48).[6] OL L 170, 1970 8 3, p. 2. Direktyva su paskutiniais pakeitimais, padarytais Reglamentu (EEB) Nr. 3768/85 (OL L 362, 1985 12 31, p. 8).[7] OL L 270, 1970 12 14. Direktyva su paskutiniais pakeitimais, padarytais Komisijos direktyva 94/77/EB (OL L 350, 1994 12 31, p. 113).[8] OL L 38, 1974 2 11, p. 31. Direktyva su paskutiniais pakeitimais, padarytais Komisijos direktyva 94/16/EB (OL L 104, 1994 4 23, p. 32).[9] OL L 32, 1977 2 3, p. 1. Direktyva su paskutiniais pakeitimais, padarytais Direktyva 90/654/EEB (OL L 353, 1990 12 17, p. 48).[10] OL L 86, 1979 4 6, p. 30. Direktyva su paskutiniais pakeitimais, padarytais Direktyva 93/74/EEB (OL L 237, 1993 9 22, p. 23).[11] OL L 213, 1982 7 21, p. 8. Direktyva su paskutiniais pakeitimais, padarytais Direktyva 93/74/EEB (OL L 237, 1993 9 22, p. 23).[12] OL L 237, 1993 9 22, p. 23.[13] OL L 170, 1970 8 3, p. 1.--------------------------------------------------